Frode Sørensen (S), 2002-04-11:
»Prisaftaler er endnu ikke udryddet«.
Den overskrift stod at læse over et telegram fra Ritzau så sent som den 26. marts i år, og desværre er den ganske rammende for den konkurrencesituation, vi har i Danmark.
Undersøgelser fra Konkurrencestyrelsen viser prisforskelle i danske nettopriser på op til 30 pct., og på grund af denne manglende konkurrence har f.eks. en husstand med to voksne og et barn merudgifter på næsten 15.000 kr. årlig, svarende til 5-6 pct. af familiens samlede forbrug.
Socialdemokratiet ønsker at fremme den fri konkurrence, og vi vil slå hårdt ned på alle de indbyrdes aftaler, der indgås for at sætte den fri konkurrence ud af spil.
For os er det først som sidst forbrugernes interesser, der tæller.
Danske familier er blevet snydt for milliarder af kroner ved erhvervsvirksomhedernes overtrædelse af konkurrenceloven.
Forslaget, som vi her har til første behandling i dag, går i den rigtige retning.
Flere af elementerne ville også have været med i eller en del af det forslag, som den tidligere erhvervsminister ville have fremsat.
Det vil vi naturligvis kvittere for, men der er også et par områder, hvor vi ikke føler, at det er tilstrækkeligt.
Socialdemokratiet har det fint med, at Konkurrencerådet får større beføjelser til at udtale sig i sager om offentlige konkurrencebegrænsninger, og at der formuleres nogle klare regler for de såkaldte joint ventures.
Forslaget åbner for at give højere bøder, men skridtet tages ikke fuldt ud.
Man nærmer sig andre lande, men ligger fortsat under Europa-Kommissionens principper for beregning af bøder.
Det må kræve en særdeles god forklaring.
Bødeniveauet skal efter vores mening være af en sådan størrelse, at det virker præventivt og sikrer, at sanktionerne står mål med den mulige fortjeneste, som overtrædelsen af loven giver.
om, at det er på tide at stramme op og sende et endnu kraftigere signal om, at erhvervslivet ikke slipper godt fra at annullere den fri konkurrence.
Vi har set kartelsamarbejde
blandt elleverandører, som har løbet uforstyrret næsten 30 år.
Vi har set SAS og Maersk få gigantiske bøder af Europa-Kommissionen for prisaftaler, der satte den frie konkurrence ud af spil.
Efterforskning af ulovlige karteller skal være effektiv.
Det foreliggende lovforslag giver efter Socialdemokratiets mening ikke de tilstrækkelige muligheder for at efterforske i private hjem.
Vi må sikre, at det belastende materiale, som eksempelvis forefindes i direktørens privatvilla, kan komme for dagens lys.
Derfor må loven tilrettes således, at der sikres adgang til ulovligt materiale, uanset om det findes på virksomheden eller eksempelvis i direktørens private villa.
Opsvinget i de konkurrencebegrænsende aftaler er faldet sammen med, at tidligere erhvervsministre gradvis har skærpet kursen, eksempelvis i form af den nye, opdaterede konkurrencelov fra maj 2000 med indførelsen af fusionskontrollen.
Vi vil under udvalgsarbejdet bede økonomi- og erhvervsministeren kommentere de høringssvar, som påpeger, at der bør strammes yderligere op i reglerne vedrørende fusioner, dels ved at sænke omsætningsgrænserne, dels ved at indføre et beløbsinterval under den generelle omsætningsgrænse, hvor der er anmeldelsespligt, og hvor Konkurrencestyrelsen kan, men ikke skal, vurdere en fusion. Hvad der så ikke fremgår af selve lovforslaget er den forudgående debat, hvor erhvervsministeren har afvist at skærpe bødekravet til frihedsstraf i de meget grove tilfælde.
Jeg håber, at vi under udvalgsbehandlingen kan få belyst denne udvikling nærmere.
Jeg har meget svært ved at se forskellen på overtrædelse af konkurrencelovgivningen, som medfører, at befolkningen kommer til at betale en ulovlig høj pris, og anden form for økonomisk kriminalitet som f.eks. skatteunddragelse, insiderhandel, bedrageri og svig med EU-midler, for blot at nævne et par stykker.
Som tidligere nævnt går forslaget på flere områder i den rigtige retning, selv om man ikke tager skridtet fuldt ud, men forslaget er også kendetegnet ved nogle mangler, som vi glæder os til at få grundigt belyst og drøftet under det forestående udvalgsarbejde.
Jeg skal oplyse, at De Radikale har en tilsvarende positiv holdning til forslaget.